โควิด-19 / ปรับครม.
ช่วงสัปดาห์ก่อนหน้านี้ เรื่องโควิด-19 ในประเทศ เหมือนนักลงทุนจะคลายความกังวลไปได้ระดับหนึ่ง
13 ก.ค. 2563

ลูบคมตลาดทุน : ธนะชัย ณ นคร
ช่วงสัปดาห์ก่อนหน้านี้ เรื่องโควิด-19 ในประเทศ เหมือนนักลงทุนจะคลายความกังวลไปได้ระดับหนึ่ง
ทว่า กลับต้องมากังวลเรื่องการระบาดรอบสองอีกครั้ง
หลังล่าสุด ศูนย์บริหารสถานการณ์โควิด-19 (ศบค.) ออกมายอมรับว่า มีทหารอียิปต์ และลูกของคณะทูตจากแอฟริกา ติดเชื้อโควิด-19 และทั้ง 2 รายไม่ได้อยู่ในสถานกักตัวของทางการ
ทำให้เมื่อวานนี้ ดัชนีที่เปิดแดนบวกในช่วงภาคเช้า
กลับต้องมาปิดลบ 8.13 จุด มาที่ 1,342.37 จุด
ประเด็นนี้ นักวิเคราะห์ต่างเคยออกมาเตือนกันไว้แล้ว
หากเกิดการระบาดรอบสองนั้น
มีโอกาสที่ดัชนีตลาดหุ้นไทยจะถอยหลัง หรือรูดลงมาอีกได้ และอาจจะลงไปต่ำกว่า 1,300 จุด
หรือนักวิเคราะห์บางคนมองหลุด 1,200 จุด โน่นเลย
มาถึงตอนนี้ ทั้งนักวิเคราะห์ และนักลงทุน ต่างจับตาดูว่า มีคนไทยติดเชื้อจากสองรายดังกล่าวหรือไม่
หาก “มี” ก็ต้องมาลุ้นกันต่อว่า ทางการจะเข้าควบคุม หรือจำกัดการแพร่ระบาดได้รวดเร็วแค่ไหน
เรื่องนี้ จึงกลับมาเป็นปัจจัยกดดัน (ให้รุนแรงขึ้น) อีกครั้ง
จะว่าไปแล้ว หุ้นไทยช่วงที่ผ่านมา ปรับตัวขึ้นไปตามโมเมนตัมของตลาดหุ้นต่างประเทศเป็นหลัก
หากดาวโจนส์ บวก หุ้นเอเชีย (ส่วนใหญ่) บวก
หุ้นไทยก็จะบวกด้วย
แต่หากตลาดหุ้นเหล่านี้ปรับลง หุ้นไทยก็พร้อมลงด้วย
แต่วานนี้ ของเราลงสวนดาวโจนส์ (ปิดคืนวันศุกร์ / ดาวโจนส์ฟิวเจอร์สช่วงบ่ายของไทยก็ยังเป็นบวกอยู่) และตลาดหุ้นเอเชียส่วนใหญ่ที่ปิดบวก
แนวโน้มวันนี้ตลาดคงไซด์เวย์ครับ
ดัชนีเคลื่อนไหวในกรอบแคบ และหากวิ่งไปในทางบวก ก็จะเห็นแรงขายทำกำไรเข้ามา
ทำให้ดัชนีวิ่งไปไหนไม่ไกล
อีกประเด็นที่ตลาดหุ้นกำลังเฝ้าติดตาม
นั่นคือ การปรับคณะรัฐมนตรีที่ฟันธงกันว่าจะเกิดขึ้นแน่นอน
กระทรวงที่ถูกจับตามอง ก็คือ เก้าอี้ตัวเก่าของกลุ่ม 4 กุมารนั่นแหละ
ล่าสุด มีโผรายชื่อออกมาแล้วเกี่ยวกับทีมเศรษฐกิจชุดใหม่
เช่น “ปรีดี ดาวฉาย” ประธานสมาคมธนาคารไทย กรรมการผู้จัดการใหญ่ ธนาคารกสิกรไทย KBANK
“สุพัฒนพงษ์ พันธ์มีเชาว์” อดีตผู้บริหาร พีทีที โกลบอล เคมิคอล PTTGC
“ไพรินทร์ ชูโชติถาวร” อดีต รมช.คมนาคม อดีต CEO ปตท. PTT
เห็นว่า 2 คนหลังมาแน่ ๆ นั่งกระทรวงสำคัญ
เห็นรายชื่อ และหากเป็นไปตามนี้
ทางด้านตลาดหุ้นก็น่าจะตอบรับเชิงบวกพอสมควร ดัชนีดีดขึ้นได้บ้าง จากผลงานการบริหารในองค์กรขนาดใหญ่ และประสบความสำเร็จอย่างดี
ส่วนที่เหลือตอนนี้
ต้องมาลุ้นกันว่า จะเกิดการระบาดโควิด-19 รอบสองในประเทศหรือไม่